En markant erhvervsmand er parat til at stille sig i front for den nationale Storebæltskomité, der vil arbejde for lavere takster på Storebæltsbroen. En række andre erhvervsfolk og politikere har desuden sagt ja til at deltage i kampen.

Det fortæller formanden for Fynsk Erhverv, Jørgen Dirksen. Han vil dog endnu ikke offentliggøre navnet på den kommende formand eller de øvrige deltagere i komiteen.

- Vi vil først have hele den centrale organisation på plads og også skele til, hvornår lanceringen vil give størst gennemslagskraft, siger Jørgen Dirksen.

Allerede i midten af april kunne Fyens Stiftstidende fortælle, at Fynsk Erhverv ville danne en national Storebæltskomité for at gøre kampen for lavere takster på Storebæltsbroen til en landdækkende sag.

Dengang varslede formanden for Fynsk Erhverv, at komiteen ville blive nedsat i løbet af sommeren.

Jørgen Dirksen afviser, at den manglende lancering skyldes, at det har været svært at få folk til at deltage i komitéen.

- Før sommerferien brugte vi tiden på at få strukturen på plads, og efter ferien har vi så arbejdet på at kontakte en række personer, siger erhvervsformanden.